Хамза Мусли-бего и Ћоровић Алија
0001    Вино пије Хамза Мусли-бего 
0002    У бијелу Колашину граду, 
0003    К њему иде сиротиња љута, 
0004    Сиротиња из окола раја, 
0005    И пред свога плачу господара: 
0006    "А помага’, Хамза Мусли-бего, 
0007    "Од зулума Ћоровић-Алије, 
0008    "Његов ни је зулум одолио, 
0009    "Роби робе, а сијече главе. 
0010    "А све бисмо јаде опростили, 
0011    "Не можемо опростит’ никако, 
0012    "Што понесе с чивлака вшеницу, 
0013    "Мука наша, а баштина твоја." 
0014    Но да рече Хамза Мусли-бего: 
0015    "А чу ли ме, моја рајо права, 
0016    "А да би га не родила мајка, 
0017    "Но кобила која дора мога 
0018    "Теке сретнем Ћоровић-Алију, 
0019    "Мојом ћу га сјајном пушком гађат’, 
0020    "На њем’ манут’ ђордом од рамена." 
0021    Оно зачу Ћоровић Алија, 
0022    Сјетно Туре низ сокаку шета, 
0023    Нити спава, ни с ким проговара, 
0024    Нити клања, ни авдес узима. 
0025    Но га пита остарела мајка: 
0026    "А што ти је, мој синко Алија, 
0027    "Што си ми се, сине, осјетио?" 
0028    Но Алија мајци кажеваше, 
0029    Све јо’ с прве до потоње каза. 
0030    А Алији говорила мајка: 
0031    "А, не бој се, мој синко Алија, 
0032    "За то ћу те ласно научити. 
0033    "Хајд’ узјаши дора дебелога 
0034    "И припаши свијетло оружје, 
0035    "Собом зови Мушов-капетана, 
0036    "Право хајте преко Колашина, 
0037    "Па сврните испод Рујевика, 
0038    "Те узмите два бијесна вука, 
0039    "Мурат-агов’ Асана и Зека, 
0040    "Право хајте преко Колашина, 
0041    "Отидите на дворе Муслића, 
0042    "Они ће те помирити шњиме." 
0043    Но Алија мајку послушао, 
0044    Па он узе коња и оружје, 
0045    Собом зове Мушов-капетана, 
0046    Па ојдоше прео Колашина, 
0047    И сврнуше испод Рујевика, 
0048    Собом зову два бијесна вука, 
0049    Мурат-агов’ Асана и Зека, 
0050    Отидоше на дворе Муслића. 
0051    Но говори Мурат-агов Зеко: 
0052    "О Турчине, Мушов-капетане, 
0053    "Ако буде мука од Муслића, 
0054    "Оћемо л’ се поклат’ за Алила, 
0055    "За Алила за друга нашега." 
0056    Но капетан Зеку говорио: 
0057    "Који неће, остала му пуста!" 
0058    Кад дођоше под дворе Муслића, 
0059    Под дворе му коње савезаше, 
0060    Изљегоше бегу на чардаку. 
0061    Стан’ да видиш Хамзу капетана, 
0062    Теке виде Ћоровић-Алију, 
0063    Он упали двије кубурије, 
0064    Те погоди Ћоровић-Алију, 
0065    Мртва га је земља дочекала. 
0066    А да видиш бруке и невоље, 
0067    А грдила Мушов-капетана, 
0068    Како бјежи преко Колашина 
0069    Без сабљице и коњика врана. 
0070    Но не оте два бијесна вука, 
0071    Два су вука испод Рујевика, 
0072    По по двије пале кубурије, 
0073    У Муслића огањ сасипаше, 
0074    Мртва га је земља дочекала. 
0075    По двору му благо покупише, 
0076    И Алију мртва доватише, 
0077    И одоше преко Колашина, 
0078    Ту се преби један за другога. 

Српске епске народне песме